**Pasvalio rajono savivaldybės taryba**

|  |
| --- |
| sprendimas |
| **Dėl pasvalio rajono savivaldybės tarybos 2006 m. LIEPOS 12 d. sprendimo Nr. T1-164 „Dėl viešosios įstaigos pasvalio PIRMINĖS ASMENS SVEIKATOS PRIEŽIŪROS CENTRO įstatų patvirtinimo“ PAKEITIMO** |

|  |  |  |
| --- | --- | --- |
| 2021 m. gegužės d.  | Nr. | T1- |
| Pasvalys |

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos viešųjų įstaigų įstatymo 10 straipsnio 1 dalies 1 punktu, Lietuvos Respublikos sveikatos priežiūros įstaigų įstatymo 28 straipsnio 1 punktu, viešosios įstaigos Pasvalio pirminės asmens sveikatos priežiūros centro įstatų, patvirtintų Pasvalio rajono savivaldybės tarybos 2006 m. liepos 12 d. sprendimu Nr. T1-164 „Dėl viešosios įstaigos Pasvalio pirminės asmens sveikatos priežiūros centro įstatų patvirtinimo“ (Pasvalio rajono savivaldybės tarybos 2017 m. gruodžio 20 d. sprendimo Nr. T1-272 redakcija), 20.1 punktu, atsižvelgdama į viešosios įstaigos Pasvalio pirminės asmens sveikatos priežiūros centro 2021 m. vasario 23 d. raštą Nr. R3-75, Pasvalio rajono savivaldybės taryba nusprendžia:

1. Pakeisti viešosios įstaigos Pasvalio pirminės asmens sveikatos priežiūros centro įstatus, patvirtintus Pasvalio rajono savivaldybės tarybos 2006 m. liepos 12 d. sprendimu Nr. T1-164 „Dėl viešosios įstaigos Pasvalio pirminės asmens sveikatos priežiūros centro įstatų patvirtinimo“ (Pasvalio rajono savivaldybės tarybos 2017 m. gruodžio 20 d. sprendimo Nr. T1-272 redakcija) (toliau – Įstatai):

1.1. pakeisti Įstatų V skyriaus pavadinimą ir jį išdėstyti taip:

**„V SKYRIUS**

**ĮSTAIGOS ORGANAI“**

1.2. pakeisti Įstatų 26 punktą ir jį išdėstyti taip:

„26. Įstaiga privalo turėti kolegialius organus: Stebėtojų tarybą, Gydymo tarybą, Slaugos tarybą.“;

1.3. pakeisti Įstatų VII skyrių ir jį išdėstyti taip:

**„VII SKYRIUS**

**ĮSTAIGOS PATARIAMIEJI VALDYMO ORGANAI IR MEDICINOS ETIKOS KOMISIJA**

**PIRMASIS SKIRSNIS**

**STEBĖTOJŲ TARYBA**

34. Įstaigos veiklos viešumui užtikrinti sudaroma Įstaigos stebėtojų taryba (toliau – Stebėtojų taryba). Stebėtojų taryba yra patariamasis organas, sudaromas penkeriems metams. Stebėtojų tarybos sudėtį tvirtina Savivaldybės taryba.

35. Stebėtojų taryba sudaroma iš dviejų Įstaigos savininko teises ir pareigas įgyvendinančios institucijos paskirtų asmenų; dviejų Savivaldybės tarybos paskirtų asmenų ir vieno Įstaigos pagal Darbo kodeksą veikiančio darbuotojų atstovo paskirto asmens. Stebėtojų tarybos narių kadencijų skaičius nėra ribojamas.

36. Į Stebėtojų tarybą negali būti paskirtas Įstaigos vadovas, vadovo pavaduotojas, padalinių ir filialų vadovai, vyriausiasis finansininkas (buhalteris), asmuo kuris dirba institucijose, vykdančiose privalomąjį sveikatos draudimą, taip pat Pacientų sveikatai padarytos žalos nustatymo komisijoje, veikiančioje prie Sveikatos apsaugos ministerijos.

37. Stebėtojų taryba savo veiklą pradeda nuo jos sudarymo dienos ir vykdo savo funkcijas iki bus išrinkta nauja Stebėtojų taryba, Stebėtojų tarybai vadovauja pirmininkas, kurį iš savo narių renka Stebėtojų taryba. Pirmininkas privalo sušaukti Stebėtojų tarybos posėdžius ne rečiau kaip kartą per šešis mėnesius. Stebėtojų tarybos sprendimai priimami paprasta posėdyje dalyvaujančių narių balsų dauguma. Balsams pasidalijus po lygiai, lemia Stebėtojų tarybos pirmininko balsas. Stebėtojų tarybos darbo tvarką nustato jos priimtas darbo reglamentas.

38. Visuotinis dalininkų susirinkimas gali atšaukti visą Stebėtojų tarybą arba pavienius jos narius. Stebėtojų tarybos narys gali atsistatydinti tarybos kadencijai nesibaigus. Stebėtojų tarybos narį atšaukus ar jam atsistatydinus, Stebėtojų tarybos nariu šių Įstatų nustatyta tvarka gali tapti kitas asmuo, kurį šių Įstatų nustatyta tvarka deleguoja 35 punkte nurodytos institucijos vadovas, delegavęs atšauktą ar atsistatydinusį Stebėtojų tarybos narį.

39. Stebėtojų tarybos nariai turi teisę dalyvauti visuotiniuose dalininkų susirinkimuose be balso teisės bei gauti informaciją apie Įstaigos vykdomą veiklą. Už veiklą Stebėtojų taryboje jos nariams neatlyginama.

40. Stebėtojų taryba:

40.1. analizuoja Įstaigos veiklą;

40.2. išklauso ir įvertina Įstaigos vadovo parengtą metinės veiklos ataskaitą;

40.3. stebėtojo teisėmis dalyvauja Įstaigos administracijos organizuotame konkurse padalinių vadovų pareigoms užimti ir pareikšti savo nuomonę dalininkams;

40.4. derina Įstaigos darbuotojų darbo apmokėjimo tvarką.

41. Stebėtojų tarybos nariai turi teisę:

41.1. gauti iš Įstaigos administracijos informaciją, reikalingą funkcijoms atlikti;

41.2. sudaryti ekspertų komisijas Stebėtojų tarybos funkcijoms įgyvendinti;

41.3. teikti pagal savo kompetenciją pasiūlymus Įstaigos administracijai ir Savivaldybės tarybai.

42. Stebėtojų tarybos narių pareigos:

42.1. atlikti savo funkcijas laikantis teisės aktų reikalavimų;

42.2. vadovautis kolegialumo, skaidrumo, nešališkumo, teisėtumo, sąžiningumo, viešumo principais ir nepiktnaudžiauti savo teisėmis;

42.3. pranešti apie galimą interesų konfliktą kitiems posėdyje dalyvaujantiems nariams ir nusišalinti nuo svarstomo klausimo nagrinėjimo bei balsavimo.

43. Už netinkamą funkcijų vykdymą Stebėtojų tarybos nariai atsako teisės aktų nustatyta tvarka.

**ANTRASIS SKIRSNIS**

**GYDYMO TARYBA**

44. Įstaigos gydymo taryba (toliau – Gydymo taryba) yra kolegialus organas, sudaromas Įstaigos vadovo įsakymu penkeriems metams iš Įstaigos padalinių ir filialų gydytojų. Gydymo tarybos nariai balsavimu išsirenka pirmininką. Gydymo taryba veikia pagal Įstaigos vadovo patvirtintą darbo reglamentą (nuostatus), kuris gali būti keičiamas Gydymo tarybos narių siūlymu. Gydymo tarybos narių skaičius nereglamentuojamas. Įstaigos vadovas gali atšaukti gydymo tarybos narius nepasibaigus jų kadencijai. Gydymo tarybai pirmininkauti negali Įstaigos vadovas, vadovo pavaduotojas, padalinio ir filialo vadovas. Gydymo tarybos nuostatus tvirtina Įstaigos vadovas. Už veiklą Gydymo taryboje jos nariams neatlyginama.

45. Gydymo tarybos kompetencija:

45.1. svarsto asmens sveikatos priežiūros organizavimo ir tobulinimo klausimus;

45.2. periodiškai rengia klinikines konferencijas;

45.3. svarsto naujų asmens sveikatos priežiūros technologijų įsigijimo klausimus;

45.4. siūlo Įstaigos vadovui sudaryti Įstaigoje gydytų pacientų mirčių, epidemiologijos klausimų nagrinėjimo ir kitas su asmens sveikatos priežiūra susijusias komisijas.

46. Gydymo taryba svarstomais klausimais teikia rekomenduojamojo pobūdžio pasiūlymus administracijai. Jei Įstaigos administracija su pasiūlymu nesutinka, Gydymo taryba jį gali pateikti Savivaldybės tarybai.

**TREČIASIS SKIRSNIS**

**SLAUGOS TARYBA**

47. Įstaigos slaugos taryba (toliau – Slaugos taryba) yra kolegialus organas, sudaromas Įstaigos vadovo įsakymu penkeriems metams iš Įstaigos padalinių ir filialų slaugos specialistų. Slaugos tarybos nariai balsavimu išsirenka pirmininką. Iš Slaugos tarybos narys atšaukiamas ar skiriamas Įstaigos vadovo įsakymu. Slaugos tarybai pirmininkauti negali Įstaigos vadovas, vadovo pavaduotojas, padalinio ir filialo vadovas. Slaugos tarybos posėdžius šaukia pirmininkas ne rečiau kaip kartą per šešis mėnesius. Slaugos tarybos sprendimai priimami paprasta posėdyje dalyvaujančių narių balsų dauguma. Balsams pasidalijus po lygiai, lemia Slaugos tarybos pirmininko balsas. Už veiklą Slaugos taryboje jos nariams neatlyginama.

48. Slaugos taryba svarsto pacientų slaugos organizavimo ir tobulinimo klausimus. Slaugos taryba svarstomais klausimais gali teikti rekomendacinio pobūdžio pasiūlymus Įstaigos vadovui Jeigu Įstaigos vadovas su pasiūlymu nesutinka, Slaugos taryba savo pasiūlymą gali pateikti Savivaldybės tarybai.

49. Slaugos tarybos nuostatus tvirtina Įstaigos vadovas.

**KETVIRTASIS SKIRSNIS**

**MEDICINOS ETIKOS KOMISIJA**

50. Įstaigoje sudaroma Medicinos etikos komisija, kuri kontroliuoja, kaip Įstaigoje laikomasi medicinos etikos reikalavimų, padeda išspręsti iškilusias medicinos etikos problemas. Nagrinėja Įstaigos sveikatos priežiūros specialistų elgesio ir sveikatos priežiūros specialistų tarpusavio etikos klausimus.

51. Įstaigos Medicinos etikos komisijos sudėtį savo įsakymu tvirtina Įstaigos vadovas. Medicinos etikos komisija veikia pagal Įstaigos vadovo patvirtintą darbo reglamentą, parengtą vadovaujantis Sveikatos apsaugos ministerijos patvirtintais Sveikatos priežiūros įstaigos medicinos etikos komisijos pavyzdiniais nuostatais.

52. Medicinos etikos komisijos nariams už darbą šioje komisijoje nemokama.“

2. Įgalioti viešosios įstaigos Pasvalio pirminės asmens sveikatos priežiūros centro vyriausiąjį gydytoją Vilių Povilionį, atsižvelgiant į pakeitimus, parengti naują Įstatų redakciją ir pateikti Juridinių asmenų registrui teisės aktų nustatyta tvarka.

 Sprendimas gali būti skundžiamas Regionų apygardos administraciniam teismui, skundą (prašymą, pareiškimą) paduodant Regionų apygardos administraciniam teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus

vyriausioji specialistė Marina Jankauskienė

2021-05-06

Suderinta DVS Nr. RTS-102

Pasvalio rajono savivaldybės tarybai

**AIŠKINAMASIS RAŠTAS**

**Dėl pasvalio rajono savivaldybės tarybos 2006 m. LIEPOS 12 d. sprendimo Nr. T1-164 „Dėl viešosios įstaigos pasvalio PIRMINĖS ASMENS SVEIKATOS PRIEŽIŪROS CENTRO įstatų patvirtinimo“ PAKEITIMO**

2021-05-06

Pasvalys

**1. Problemos esmė.**

 Sprendimo projektu siūloma pakeisti viešosios įstaigos Pasvalio pirminės asmens sveikatos priežiūros centro įstatus (toliau – Įstatai), patvirtintus Pasvalio rajono savivaldybės tarybos 2006 m. liepos 12 d. sprendimu Nr. T1-164 „Dėl viešosios įstaigos Pasvalio pirminės asmens sveikatos priežiūros centro įstatų patvirtinimo“ (Pasvalio rajono savivaldybės tarybos 2017 m. gruodžio 20 d. sprendimo Nr. T1-272 redakcija).

2020 m. spalio 1 d. įsigaliojo Lietuvos Respublikos sveikatos priežiūros įstaigų įstatymo Nr. I-1367 10, 20, 22, 27, 28, 29, 30, 32, 33, 34, 35, 37, 38, 46, 55, 56 straipsnių pakeitimo ir 31 straipsnio pripažinimo netekusiu galios įstatymas (toliau – Įstatymas), kuriuo buvo pakeistos Įstatymo nuostatos, susijusios su Lietuvos nacionalinės sveikatos sistemos (toliau – LNSS) viešosios įstaigos savininko (dalininko) kompetencija, įstatų turinio reikalavimais, viešosios įstaigos organų sudarymu ir kompetencija, stebėtojų tarybos sudarymu, gydymo tarybos ir slaugytojų tarybos pasiūlymų pateikimo tvarka, pirmininkavimo šioms taryboms apribojimais, medicinos etikos komisijos funkcijomis.

Atsižvelgdama į Įstatymo pakeitimus, VšĮ Pasvalio pirminės asmens sveikatos priežiūros centras peržiūrėjo įstaigos įstatus ir kreipėsi į Savivaldybę dėl jų straipsnių pakeitimo. Pasvalio pirminės asmens sveikatos priežiūros centro 2021 m. vasario 23 d. raštas Nr. R3-75 pridedamas.

Atsižvelgiant į Įstatymo pakeitimus ir įstaigos raštą, buvo parengtas Tarybos sprendimo projektas, kuriuo siūloma pakeisti VšĮ Pasvalio pirminės asmens sveikatos priežiūros centro įstatus, kad jie atitiktų šiuo metu galiojančius teisės aktus.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Priimtas sprendimo projektas įtakos korupcijai neturės.

**3. Skaičiavimai, išlaidų sąmatos, finansavimo šaltiniai.**

Sprendimo projekto įgyvendinimui lėšų nereikia.

**4. Numatomo teisinio reguliavimo poveikio vertinimo rezultatai**, **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nereikia.

**6. Sprendimo projekto iniciatorius** VšĮ Pasvalio PASPC vyr. gydytojas.

**7. Sprendimo projekto rengimo metu gauti specialistų vertinimai ir išvados.**

Nėra.

PRIDEDAMA. VšĮ Pasvalio pirminės asmens sveikatos priežiūros centro raštas, Įstatai ir lyginamasis variantas, 23 lapai.

Socialinės paramos ir sveikatos skyriaus vyriausioji specialistė Marina Jankauskienė